Besware teen Gauteng-tolstelsel in November aangehoorBesware teen die voorgestelde Gautengse tolstelsel sal op 11 November aangehoor word. ŉ Woordvoerder van die provinsiale wetgewer, Sithembele Tshwete, sê verskeie organisasies en politieke partye het besware ingedien teen die voorgestelde tolstelsel. Hy sê ŉ komitee wat aangestel is om die kwessie te hanteer het besluit om al die besware as een beswaar te hanteer en aan te hoor. Daar is onder meer beswaar aangeteken teen die bekostigbaarheid van die voorgestelde stelsel sowel as die gebrek aan konsultasie voor die projek van stapel gestuur is. Volgens die beoogde tolstelsel sal motorfietsryers 24 sent per kilometer betaal terwyl ligte voertuie 40 sent per kilometer sal moet opdok. Kwalifiserende taxi’s en busse sal nie tolgeld betaal nie. Tshwete het die hoop uitgespreek dat daar tydens die bespreking op 11 November ŉ oplossing gevind sal word rakende die kwessie.